*«Bantu yina ndimaka malongi ya Petelo, bo bakaka mbotika…Bo vandaka kumosi na kuwa Ndinga ya Nzambi ye mpi kubuka dimpa»*

*(Ac 2, 41-42).*

**Bampangi batondama**,

1. Na kilumbu yai ya bubu, Dibundu na beto ya Idiofa ke na kiese sambu beto ke kangula *Mvu ya mpa ya Bisalu ye ya Bisambu* 2019-2020.

Sambu na yo, ngogo ya mono me sola ikele : « *bo vandaka kumosi na kuwa ndinga ya Nzambi ye mpi kubuka dimpa*» (Ac 2, 42).

Ngogo yai ikele ngogo ya kimvuka ya bakristu ya ntete ya vandaka kuziunga bantumwa sambu na kulanda ndinga ya Nzambi ; yo ikele ngogo ya kimvuka na beto bapisekopo na beno ya Congo awa ya beto ke finama na *lukutakanu ya tatu* *(na nima ya yina ya ntete ya kusalamaka na* ***Kisantu*** *na 1933 ti ya zole ya kusalamaka na* ***Kinshasa*** *na 1980), lukutakanu* y’ata salama na **Lubumbashi** na ngonda ya sambanu na Mvu 2020 *na yina ya ke tadila bisambu ya Ukaristia na nsi na beto ya mvimba*.

Ngogo yai ikele mpi ngogo ya mono pisekopo na beno me sola sambu nde beto yonso kuyilama mvula ya mvimba na yina ya ke tadila « *kisakramento ya Ukaristia* » ye « *Ndinga ya Nzambi* ».

**Bampangi bakristu**

1. Kiyeka ya « kulonga ndinga ya Nzambi na bantu » ya Kristu kupesaka na balongoki na Yandi (Mt 28, 18), yo ikele ti kisina na yo : **Familia**.

Yo ikele na familia ya ndinga ya Nzambi ke yantika na kubaka bifulu na ntima ya bakristu. Sambu familia ikele kifulu ya ntete ya ikele kulonga ye kulonguka malongi ya Nzambi. Familia ikele kifulu ya kiese ye ya mpasi ya mutindu na mutindi, kifulu ya bakristu ke sengumuna yina yonso ya ikele mfunu sambu na luzingu na bo.

Familia ikele mpi nzo-nkanda ya ntete ya bimvuka yonso (*Gaudium et Spes, 52*) sambu na familia, beto ke baka mazaya, badienga, ye mayele sambu na luzingu ya mvimba.

Na yo, familia ya kieleka, ya ikele kifulu ya ndinga ya Nzambi ke buta mabundu ya kitoko, fwete yedisa lutondo ye bumosi na luzingu ya kimvuka.

*Mumbandu familia ya Santu ya Nazareth : Maria, Josefo* ya kuvandaka mbandu ya kieleka sambu na Mwana Yezu ye ya kusadisaka yandi na kuyela na ngangu, na mayele ye na boma ya Nzambi.

Mafamilia ya Bakristu fwete landa mbandu ya familia yai ya santu sambu na kuyedisa lukwikilu ya bayina yonso ya ke tula kivuvu na bo na Kristu. Yo fwete vanda bonso mwinda ya ke songa nzila na bantu ya ke landa Yezu Kristu.

1. Bampangi, ya mono me sola ngogo yai : « *Bo vandaka kumosi na kuwa ndinga ya Nzambi ye mpi kubuka dimpa* », mono ke zola nde na *Mvu yai ya bisambu* 2019-2020, **mafamilia na beto**, ya ikele kubutukaka na kisakramento ya Makwela ya santu, kuvanda bifulu ya kieleka ya luzingu : ya ke fukimina Mfumu Nzambi kansi biteki ve, ya ke kulomba nkenda na yandi sambu na bantu ya nkaka.

Mafamilia na beto fwete kusadisa bakristu yonso na kuzingila ndinga ya Nzambi, na kubalula ntima ye na kukituka balongoki ya kieleka ; yo fwete kusansa ye kulonga bana nzila ya kulanda : nzila ya Mfumu Nzambi, nzila ya lukwikilu sambu bakristu ya kieleka ya mbasi ikele bana yai ya beto ke pesa na dibundu.

Na Mvula yai, mono ke zola nde, bakristu kuzola ye kuyilama mbote sambu na kutambula bisakramento, ntete ntete bisakramento ya makwela ye ya Ukaristia ya ikele mfunu mingi na luzingu na bo.

Bokuzingila yo luzingu na bo ya mvimba.

Nde Mafamilia ya bakristu kuvutukila diaka bisambu ya kimvuka kumosi ti bana, kusambula bo na ntwala ya bo kusala nzietelo, kuyantika nzo-nkanda to luzingu ya mpa, kulombila bo badienga ye mpi kusakumuna bo sambu na kuzodila bo mambote.

Nde mafamilia ya bakristu kumona Ukaristia bonso nsimbulu ye mpi bonso moyo ya luzingu na bo ya kimvuka, sambu yo ikele kabu ya lutondo ye kisina ya mambote yonso.

**Bampangi bakristu**

1. Ukaristia, ya beto ke tambulaka mbala na mbala, ikele kisakramento ya ntete ya me ziungama na bisakramento yina yonso ya nkaka.

Yo ikele kisakramento ya lutondo ye ya luzingu.

Muntu ya ke tambula yo, luzingu na yandi ya mvimba, yandi ke tambula kibeni Kristu ye ke baka mafwana ya zulu.

Yo ikele mpi kisina ya makwela ya bakristu sambu yo ikele kisakramento ya nzolana ya kieleka ye ya mpa ya me kangama na Kristu ya kutiamunaka menga na yandi na ntoto mvimba sambu na kukatula masumu na beto bantu (1 Co 11, 25-25).

Ukaristia ikele kisakramento ya ke pesa ngolo na kisakramento ya makwela ye yo ikele kunata bumosi na kati ya bakristu, bayina ya kundimaka na kuvanda na kimvuka sambu na kuwa Ndinga ya Nzambi ye kutambula konso muntu kabu na mpila yandi, na nsadisa ya bantumwa.

1. Kisakramento yai ya Ukaristia ke vukisa bakristu ye ke pusa bo na kuzinga bonso bampangi na nzila ya *masonga, ya mawete, ya mbatalala mbundu, ya ndongisila, ya kulolulana, ya lutondo sambu nde bo kuzolana bo na bo mutindu Kristu Yandi mosi ke tonda bo.*

**Bampangi bantondama,**

**Bana ya Nzambi,**

1. Na luyantiku ya *mvu na beto yai ya bisambu 2019-2020,* mono ke zola diaka nde konso mukristu ya diocèse na beto kubakisa mbote ntu-dilongi yai « *…* *Bo vandaka kumosi na kuwa ndinga ya Nzambi ye mpi kubuka dimpa* » ye yandi kubaka lukanu na yina ya yandi fwete sala na mvula yai ya mvimba sambu na kuzingila ngogo yai na luzingu na yandi bonso mukristu.

Beto yonso me basika na mafamilia, bifulu ya beto me yamba mbala ya ntete ndinga ya Nzambi ya me nata beto na kutambula, ti lukwikilu yonso, kisakramento ya Ukaristia, beto kuzingila yo na bimvuka ya beto ke zinga.

1. Bika nde Mama Santa Maria, yandi ya kuvandaka na makulu ya Kulunsi ya Mwana na Yandi ye ya kubakaka kiyeka ya kutala dibundu ya mvimba, kulombila beto kiese ya kumwanga Nsangu ya Mbote ye kuzingila lukwikilu na beto na kimvuka ; yandi kusambila beto sambu nde ngemba kuyala na Nsi na beto ye beto kubalula ntima.

**Na zina ya + Tata, ti ya + Mwana ti ya + Mpeve Santu ! Amen**

|  |  |  |
| --- | --- | --- |
|  |  | Donné à la Cathédrale Saint Kizito, en ce 24ème dimanche de temps Ordinaire, le 15 septembre 2019.+ José MOKO EKANGAEvêque d’Idiofa. |